የኢትዮጵያ ቡና አደጋ ላይ ነው
  በመጭዎቹ የሰማንያ ዓመታት የጊዜ ጉዞ ውስጥ የኢትዮጵያ ቡና ከሚመረትበት አካባቢ ወደ ስድሣ ከመቶ የሚሆነው ክልል ለቡና ምርት የማይስማማ ሊሆን እንደሚችል ከትናንት በስተያ የወጣ አንድ የጥናት ሪፖርት አስጠንቅቋል፡፡ይህ ኔቸር ሪሰርች ወይም «የተፈጥሮ ምርምር» የሚባል ድርጅት በ«ኔቸር ፕላንትስ» ሕትመቱ ላይ ባወጣው ፅሁፍ በዓለም እጅግ ተወዳጅና ታዋቂም የሆነው «አራቢካ» እየተባለ የሚጠራው የኢትዮጵያ ውልድ የሆነ ቡና የሚያበቅለው አካባቢ በአየር ንብረት ለውጥ ምክንያት የመጎዳት ወይም የመጥፋት አደጋ ላይ መሆኑን አሳይቷል፡፡ጥናቱ የተካሄደው ለንደን የሚገኘው ኬው ሮያል ቦታኒካል ጋርደንስ ወይም የብዝኃ ዕፅዋት እንክብካቤና ምርምር ማዕከል ባልደረባ በሆኑት ዶ/ር አሮን ዴቪስና ጄስተን ሞት፤ እንዲሁም የኢትዮጵያው የተፈጥሮ አካባቢና የቡና ደን መድረክ ወይም በእንግሊዝኛ መጠሪያው ምኅፃር ‘ኢ.ሲ.ኤፍ.ኤፍ.’ ተብሎ በሚታወቀው ተቋም መሪ በዶ/ር ታደሰ ወልደማርያም ጎሌ ነው፡፡ወፍ ዘራሽ ሆኖ በተፈጥሮ የበቀለውና ዛሬ በዓለም ዙሪያ በስፋት እየተመረተም፤ እየተወደደም ያለው የቡና ዘር (በሣይንሳዊ መጠሪያው ‘ኮፊ አራቢካ’ ይባላል) የኢትዮጵያ ዝናባማ ጫካዎች የተፈጥሮ ሃብት - የእነርሱ ብቻ - መሆኑን ዶ/ር ታደሰ ወልደማርያም የዛሬ 14 ዓመት አውጥተውት የነበረ አንድ ፅሁፍ ይናገራል፡፡     ቡና 15 ሚሊየን ለሚሆን ኢትዮጵያዊ ገበሬ የለት ተለት ሕይወቱ የቆመበት ሃብት ነው፡፡ ለኢትዮጵያ ደግሞ ከወጭ ንግድ ከምታገኘው ገቢ ሩብ ያህሉን የሚሸፍን ነው፡፡ለተጨማሪ የተያያዘውን የድምፅ ፋይል ያዳምጡ፡፡ 